ועדת העבודה, הרווחה והבריאות, כנסת 17, פרוטוקול מספר 541, 2008-11-03 12:08

יצחק גלנטי: אני מתכבד לפתוח את ישיבת ועדת העבודה, הרווחה והבריאות.

יצחק גלנטי: על סדר היום הודעת הסמים המסוכנים (שינוי התוספת הראשונה לפקודה) (מס' 2), התשס"ט-2008.

יצחק גלנטי: בבקשה אדוני היועץ המשפטי.

אייל לב-ארי: בפקודת הסמים המסוכנים מפורטים כל הסמים האסורים שנקבעו על-ידי שר הבריאות, שמכוחם מתאפשרת ההפעלה הפלילית של הפקודה.

אייל לב-ארי: בשיח עם משרד הבריאות הבנו שמתווספים לפקודה 5 חומרים, לרבות הנגזרות שלהם, במטרה למנוע שכפול של כל מיני סמים כימיים, נגזרות של "חגיגת" או ADMA וכדומה.

יצחק גלנטי: אני מבין שכל פעם משתנה נוסחת הסמים במשהו וזה מחייב חקיקה מחודשת על מנת להגדיר את החומר בתוך תחום הסמים.

יצחק גלנטי: מנהלת הוועדה היתה רוצה לדעת את ההשפעה של אותם סמים נרקוטיים.

וילמה מאור: איך קוראים לסמים האלה בעגה של הרחוב?

נילי חיון דיקמן: אני מפנה אתכם למכתב הנלווה שצירפנו לתקנות, שם יש פירוט של התופעות שהחומרים האלה עלולים לגרום.

נילי חיון דיקמן: אם אתם רוצים פירוט נוסף, בבקשה, נוכל לפרט לגבי כל חומר.

ישראל פיטוסי: אני רוקח באגף הרוקחות במשרד הבריאות, רשות מוסמכת לסמים מסוכנים, אחראי על פקודת הסמים המסוכנים.

ישראל פיטוסי: אנחנו חוזרים לעתים קרובות לוועדת העבודה, הרווחה והבריאות כדי להכניס לפקודה חומרים שמסונתזים על-ידי אנשים וגורמים לאותן תופעות לוואי של אב-הטיפוס של החומרים הללו.

ישראל פיטוסי: למשל אם אני לוקח את שני החומרים הראשונים: כלורו-אמפטאמין וכלורו-מתאמפטאמין – למעשה שניהם נבנים על בסיס אמפטאמין, באחד מוסיפים כלורו, כלומר הלוגנים, ובשני מוסיפים מתיל וכלורו.

ישראל פיטוסי: על השלד אמפטאמין, שידוע כחומר ממריץ, יש משחק של הוספת חומרים נוספים.

יצחק גלנטי: במקום שכל פעם נשחק במשחק של חתול ועכבר, נוציא משהו והם יכניסו משהו אחר, אני מעלה בדעתי אולי עדיף לומר שכל חומר שמשווק ומכיל את החומר אמפטאמין יהיה פסול.

ישראל פיטוסי: ניהלנו כבר דיון במשרד המשפטים עם גברת גוטליב, "התלבשנו" על העניין הזה ויש לנו כבר הצעה.

ישראל פיטוסי: אני מקווה שבהקדם נגיע עם הצעת חוק שתסדיר את זה.

רן כהן: למה לא לקבל את הצעת היושב-ראש?

רן כהן: היא באה לתת מענה בסיסי לעניין.

נילי חיון דיקמן: הקושי המשפטי שעלה, ואנחנו מנסים להתגבר עליו בימים אלה, היות ומדובר בפקודה שיש לה השלכה פלילית יש רצון לוודא שכל חומר וחומר שמכניסים לפקודה הוא אכן חומר מזיק, מסוכן, שלילי שאותו אנו רוצים לאסור.

נילי חיון דיקמן: לא לאסור באופן גורף משפחה שלמה של חומרים שייתכן שלאחת הנגזרות שלה יש שימוש אחר: שימוש בתעשייה או שימוש לגיטימי אחר.

נילי חיון דיקמן: לכן יש הקפדה על הנושא הזה.

נילי חיון דיקמן: בדיונים האחרונים עלה במיוחד על-ידי משטרת ישראל והרשות למלחמה בסמים, הם מעוניינים לשנות קצת את הגישה, לאסור משפחות שלמות ולהתיר חומרים ספציפיים.

יצחק גלנטי: אפשר להתיר את זה לתעשייה, לציין במפורש לאיזה סוג של תעשייה ולפסול את כל היתר.

נילי חיון דיקמן: נשמח להיעזר בוועדה בעניין הזה.

יצחק גלנטי: אני שואל את עצמי, הרי החקיקה ברוב המקרים מפגרת אחרי המציאות.

יצחק גלנטי: אין סוף לדבר הזה.

יצחק גלנטי: ישנו את הנוסחה, יקבעו נוסחה שונה במקצת ושוב נימצא בפיגור ואנשים שירכשו את הסמים הללו יהיו בעצם משוחררים ללא שום בעיה, וגם האנשים שמוכרים את זה.

יצחק גלנטי: עיקר הבעיה זה לא מי שצורך אלא מי שמוכר ועושה קופה על חשבון בריאות הציבור.

נילי חיון דיקמן: יש אמצעים טובים פחות לאסור על זה, כמו למשל פקודת הרוקחים, אבל בהחלט פקודת הסמים המסוכנים היא הפקודה הרלוונטית.

רן כהן: השאלה אם יכולה להיות קונסטלציה של חומר שיכלול אמפטאמין למשל ולא יהיה מסוכן.

נילי חיון דיקמן: בדיונים שלנו ניסינו לעבור לפי משפחות.

נילי חיון דיקמן: צריך לעשות בדיקה לפי משפחות.

רן כהן: את מתכוונת לתרופות למשל?

נילי חיון דיקמן: תרופות זה לא בעיה כי כאשר תרופה רשומה בפנקס היא מוכרת.

נילי חיון דיקמן: אנחנו מקבלים את התפיסה הזאת.

נילי חיון דיקמן: היום אנחנו עוברים לגישה של בדיקת משפחה-משפחה.

יצחק גלנטי: מי זה "אנחנו"?

נילי חיון דיקמן: משרד הבריאות בשיתוף עם הרשויות האחרות.

נילי חיון דיקמן: לעבור משפחה-משפחה של חומרים, לא באופן גורף לכל פקודת הסמים, לבדוק אם אכן מרב הנגזרות באופן משמעותי מסוכנות ואז להכניס משפחה כזאת על כל נגזרותיה.

נילי חיון דיקמן: אבל אי אפשר מבלי לעשות איזו בדיקה מקצועית מקדימה ולראות שזה אכן מוצדק.

יצחק גלנטי: כיושב-ראש הוועדה אני מבקש ממשרד הבריאות לזרז את העבודה על הצעת חוק שתכלול את משפחות החומרים שעשויים להיות מסוכנים לציבור ולאסור עליהן אחת ולתמיד.

יצחק גלנטי: שלא נצטרך בכל פעם מחדש לדון בכל שינוי קטן של נוסחה.

יצחק גלנטי: מקובל עליכם?

נילי חיון דיקמן: כן, בהחלט.

יצחק גלנטי: אני מבקש לזרז את זה.

יצחק גלנטי: אני לא רוצה לקבוע לכם לוח זמנים.

נילי חיון דיקמן: אבל שתהיה כנסת כדי שנוכל להביא את זה.

יצחק גלנטי: אל תאשימי את הכנסת.

יצחק גלנטי: תעזבי את הכנסת.

אייל לב-ארי: האם אדוני מבקש לקבל הסברים נוספים על החומרים?

ישראל פיטוסי: החומרים האלה גורמים לפסיכוזה והזיות, עלייה בלחץ דם, דיכאון, נזק לכליות, נזק לכבד ובמקרים מסוימים עשויים להוביל גם למוות.

איריס יוגב: אלה נזקים שבאים בטרם עת.

ישראל פיטוסי: זה כאילו שהתחלת לבנות דירת חדר, אתה ממשיך ובונה ובונה ומגיע למשהו שהוא כמו מגדל עזריאלי ולא יודע מה יש לך בסופו של דבר.

ישראל פיטוסי: אנחנו מתמודדים עם הבעיה הזאת.

יצחק גלנטי: אתה מדבר על תהליך של שיעבוד של הפרט לסם.

ישראל פיטוסי: אתה מגיע בסופו של דבר למין מפלצת.

יצחק גלנטי: אתה אומר שייתכן שעד כמות מסוימת החומר לא מסוכן, אבל היות ו- - -

ישראל פיטוסי: אני לא אומר את זה.

ישראל פיטוסי: אני אומר שאת החומרים האלה בונים.

ישראל פיטוסי: התחלת במשהו קטן שנקרא מוליקולה.

ישראל פיטוסי: כאן אני רוצה לחזור לרעיון שלנו במשרד הבריאות ביחד עם המשטרה והרשות מלחמה בסמים לקחת משפחות, כמו למשל את משפחת האמפטאמינים, ולכלול את כל הנגזרות.

ישראל פיטוסי: כך נוכל להגיע מהדבר הקטן שהוא חדר לבניין כמו עזריאלי.

יצחק גלנטי: לא בהתייחס להצעת החוק עצמה, אך היות ויושב אתנו נציג של משטרת ישראל הייתי מבקש לדעת איך אתם מצליחים לאכוף את כל החקיקה הזאת.

יצחק גלנטי: הרי ניתן לרכוש את הסמים הללו בכל פינת רחוב, בכל "פיצוציה".

יצחק גלנטי: איך אפשר למנוע את זה?

אודי וולף: אני ראש המעבדה האנליטית במז"פ.

אודי וולף: אינני האדם המתאים לשאול אותו את השאלות האלה כי השאלה נוגעת לתחום האכיפה ואני עוסק בבדיקה המדעית של הדברים.

אודי וולף: לפתח המעבדה שלנו מגיע כל מה שמשטרת ישראל תופסת.

אודי וולף: איך הם עושים את זה?

אודי וולף: נכון, זה נמצא ב"פיצוציות", זה נמכר בעיקר לבני הנוער.

אודי וולף: אגיד יותר מזה, אם היום הוועדה תאשר את הוספת החומרים הללו לפקודת הסמים המסוכנים מייד יוולד הדור הבא של סמי ה"פיצוציות".

אודי וולף: בעלי ה"פיצוציות" מקפידים מאוד לשמור על החוק, והם מקפידים לשמור עליו מקרוב.

אודי וולף: כלומר הם יודעים איפה נמצא החוק והם יעמדו 5 סנטימטרים ממנו.

אודי וולף: ברגע שהחומרים הללו ייאסרו יוציאו אותם מן האינוונטר.

אודי וולף: מיום שזה יפורסם בעיתונות ועד שהחוק הזה יוּחל הם ייפטרו מכל המלאי, תהיה מכירת סוף העונה בלי שנראה את השלטים.

יצחק גלנטי: והתוצאה תהיה הצפה, ולמחרת יהיה חומר נוסף.

אודי וולף: ביום למחרת שינוי הפקודה תתפוס המשטרה באותם מקומות קפסולות שמכילות בתוכן חומרים אחרים.

אודי וולף: אם תרצו אוכל להגיד מה אני מעריך שיהיה, אבל אני מבקש שזה לא יפורסם.

אודי וולף: בישיבה הקודמת אמרתי שהחומרים האלה יהיו והנה אנחנו מוצאים את עצמנו כאן שוב.

אודי וולף: החומרים האלה הם שער הכניסה לעולם הסמים עבור בני נוער.

אודי וולף: אם היה לי כאן מחשב עם מצגת הייתי מראה לכם את התמונה שאיתה אני פותח את כל ההרצאות שלי בנושאים הללו – בני נוער במועדון, שבימי חמישי אחר-הצהרים ניתן לראות אותם במדי בית-ספר או במדי צבא ובערב רואים אותם כבר בעיניים מפולבלות, ובבוקר יום ראשון רואים אותם שוב בתחנה המרכזית עם מדים ונשק שומרים עלינו, כשבאמצע הם עברו את כל הדברים האלה.

אודי וולף: ברגע שהם מתרגלים לזה הם גם לוקחים את החומרים הללו במוצבים בלבנון ועל-יד עזה.

אודי וולף: אלה דברים שהיו, דברים מוכחים.

אודי וולף: אסור להקל ראש בכך.

אודי וולף: היום כאשר החומרים הללו אינם בפקודת הסמים, אפשר להחיל עליהם בדרכים עקיפות אחרי שזיהינו אותם – וגם זה בעיה בפני עצמה – את פקודת הרוקחים ואז הענישה בהתאם.

אודי וולף: עבירה על פקודת הרוקחים או על חוק העונשין, סעיף 338 לתקנת בריאות הציבור - - -

נילי חיון דיקמן: כיום העונש הקבוע הוא חצי שנת מאסר.

נילי חיון דיקמן: יש לנו הצעה להחמיר את הענישה.

אודי וולף: כאשר העונש הקבוע על שימוש בסמים הוא 20 שנות מאסר.

יצחק גלנטי: חצי שנה בלבד?

יצחק גלנטי: אז לא פלא שיש רצח בכבישים.

יצחק גלנטי: מסוממים כאלה מסתובבים בכביש, מחזיקים את ההגה ולא יודעים היכן הם נמצאים בכלל.

ישראל פיטוסי: גם בצבא יש אנשים כאלה.

אודי וולף: הבן שרצח את אביו בירושלים, מצאו על-ידו קפסולה.

אודי וולף: לא בהכרח זה שגרם לו לעשות את המעשה, אבל ברור שהבחור לקח את הסם וברור שרצח את אבא שלו.

רן כהן: ברור שזה לא גרם לו להימנע מלרצוח את אביו.

אודי וולף: נהיה זהירים בהסקת מסקנות בדברים האלה.

אודי וולף: לאחרונה נתפסו מצבורי ענק של החומרים הללו.

אודי וולף: הבאתי לכאן נתונים מן השנתיים האחרונים – עשרות קילוגרמים.

נילי חיון דיקמן: בסעיף התחילה, סעיף 2 להצעה, קבענו: "תחילתה של הודעה זו שלושים ימים מיום פרסומה".

נילי חיון דיקמן: היות ואנו רואים שהזמן עובר, אנחנו מציעים לצמצם את סעיף התחולה ל"ארבעה עשר ימים".

רן כהן: זה מספיק לגמרי.

וילמה מאור: זה די זמן?

וילמה מאור: זה יאפשר ל"פיצוציות" להתארגן?

רן כהן: ככל שמצמצמים את הזמן זה מאפשר להם פחות זמן להתארגן למציאת דרכים חלופיות.

רן כהן: צריך ללחוץ אותם קצת.

וילמה מאור: כדי שהדבר הזה ייוודע בקרב האנשים הנוגעים בדבר צריך לתת את הזמן הנדרש.

יצחק גלנטי: לא, אני מצטער.

יצחק גלנטי: אני לא בא להגן עכשיו על ה"פיצוציות".

נילי חיון דיקמן: החומרים האלה אסורים בשיווק כבר היום מכוח פקודת הרוקחים.

נילי חיון דיקמן: כפי שציינו, לא מדובר על חומרים מותרים לשיווק.

נילי חיון דיקמן: לכן החשש כאן קטן יותר.

נילי חיון דיקמן: אנחנו בכל מקרה צריכים להעביר את זה גם לחתימת השר ולאחר מכן לפרסום.

נילי חיון דיקמן: בדרך כלל עד הפרסום חולפים לפחות 2-3 שבועות, גם אם אנחנו דוחפים את זה מאוד קדימה.

נילי חיון דיקמן: לכן ככל שנצא בהודעה לעיתונות זה די זמן.

יצחק גלנטי: זה 14 ימים מיום הפרסום.

נילי חיון דיקמן: אנחנו מוכנים להוציא הודעה לעיתונות.

אייל לב-ארי: הודעת הסמים המסוכנים (שינוי התוספת הראשונה לפקודה) (מס' 2), התשס"ט-2008 "בתוקף סמכותי לפי סעיף 41 לפקודת הסמים המסוכנים [נוסח חדש], התשל"ג-1973 (להלן – הפקודה), ובאישור ועדת העבודה, הרווחה והבריאות של הכנסת, אני מודיע לאמור: סעיף 1 – שינוי התוספת הראשונה בתוספת הראשונה לפקודה, בחלק א' סימן ב' – (א) אחרי פרט 3ב יבוא: "3ב1.

אייל לב-ארי: כלורו-אמפטאמין Chloro-amphtamine בעמדה אורתו, מטא או פארא" (ב) אחרי פרט 3ג יבוא: "3ג1.

אייל לב-ארי: כלורו-מתאפטאמין Chloro-methamphetamine בעמדה אורתו, מטא או פארא 3ג2.

אייל לב-ארי: כלורו-מתקאתינון Chloro-methcathinone בעמדה אורתו, מטא או פארא" (ג) אחרי פרט 7ב1 יבוא: "7ב1א.

אייל לב-ארי: פלואורו-מתאמפטאמין Fluoro-methamphetamine בעמדה אורתו, מטא או פארא 7ב1ב.

אייל לב-ארי: פלואורו-מתקאתינון Fluoro-mathcathinone בעמדה אורתו, מטא או פארא" סעיף 2 – תחילה תחילתה של הודעה זו ארבעה עשר ימים מיום פרסומה.

אייל לב-ארי: "

וילמה מאור: משרד הבריאות מתחייב לפרסם הודעה לעיתונות.

אייל לב-ארי: משרד הבריאות ציין שתימסר הודעה לעיתונות בעניין השינוי בהודעת הסמים המסוכנים שיאושר ככל הנראה היום.

אייל לב-ארי: לצורך העניין נא תקנו את התאריך העברי למטה.

יצחק גלנטי: מי בעד?

יצחק גלנטי: מי נגד?

יצחק גלנטי: מי נמנע?

יצחק גלנטי: הצבעה בעד הודעת הסמים המסוכנים (שינוי התוספת הראשונה לפקודה) (מס' 2), התשס"ט-2008 – 2 נגד – אין נמנעים – אין השינוי בהודעת הסמים המסוכנים נתקבל.

יצחק גלנטי: שניים בעד, אין מתנגדים ואין נמנעים.

יצחק גלנטי: ההצעה נתקבלה ותועבר לחתימת שר הבריאות.

יצחק גלנטי: תודה רבה.

יצחק גלנטי: הישיבה נעולה.